Na temelju članka 14. stavka 1. Zakona o proračunu („Narodne novine“ broj 87/08, 136/12 i 15/15) i članka 23. Statuta Općine Rakovica („Glasnik Karlovačke županije“ broj 21/09, 12/12, 7/13, 17/13 – ispravak i 20/13 – pročišćeni tekst), Općinsko vijeće Općine Rakovica na 5. sjednici održanoj dana 27.12.2017. godine donijelo je

**O D L U K U**

o izvršavanju Proračuna Općine Rakovica za 2018. godinu

I OPĆE ODREDBE

Članak 1.

Ovom Odlukom uređuje se struktura prihoda i primitaka, te rashoda i izdataka Proračuna Općine Rakovica za 2018. godinu ( u daljnjem tekstu: Proračun), način njegova izvršavanja, način upravljanja prihodima i rashodima Proračuna, opseg zaduživanja, upravljanje financijskom i nefinancijskom imovinom, prava i obveze korisnika proračunskih sredstava, te sankcije za neispunjavanje obveza kao i druga pitanja vezana uz izvršavanje Proračuna.

Članak 2.

Proračun se sastoji od Općeg i Posebnog dijela i Plana razvojnih programa.

Opći dio Proračuna sastoji se od Računa prihoda i rashoda te Računa financiranja.

Posebni dio sadrži raspored rashoda po nositeljima, programima, aktivnostima, projektima, namjenama i izvorima financiranja.

Plan razvojnih programa sadrži ciljeve, prioritete i mjere razvoja povezane s programskom i organizacijskom klasifikacijom Proračuna.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja te izdaci za financijsku imovinu i otplate zajmova.

Članak 3.

Proračunska sredstva koriste se za namjene utvrđene posebnim zakonima, odlukama Općinskog vijeća i Općinskog načelnika.

II KORISNICI PRORAČUNA

Članak 4.

Iz sredstava Proračuna financiraju se i korisnici koji zbog značaja i koristi djelatnosti koju obavljaju ostvaruju prava na korištenje proračunskih sredstava.

Korisnici Proračuna koriste sredstva sukladno ovoj Odluci, a ista će im se doznačiti sukladno financijskim mogućnostima i dinamici priljeva istih u Proračun.

Članak 5.

Svi koji koriste proračunska sredstava obvezni su ista koristiti za utvrđene namjene, štedljivo i racionalno.

Članak 6.

Korisnici sredstava koji proračunska sredstva koriste u iznosu većem od 15.000,00 kn obvezni su podnijeti Općinskom vijeću izvještaj o radu do 30. travnja tekuće godine za prethodnu godinu.

Članak 7.

Ako se u tijeku izvršavanja Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenski iskorištenih sredstava ili će se privremeno obustaviti isplata sredstava na stavkama s kojih su sredstva bila namjenski utrošena.

Odluku o umanjenju i obustavi doznake sredstava donijet će Općinski načelnik.

Članak 8.

Postupak nabave investicijskih dobara i usluga provodi se u skladu s propisima o javnoj nabavi roba i usluga te izvođenju radova, kao i u skladu sa Pravilnikom o provedbi postupka jednostavne nabave robe radova i usluga („Službeni glasnik Općine Rakovica“ broj 1/17)

III IZVRŠAVANJE PRORAČUNA

Članak 9.

Proračunska sredstva koristit će se samo za namjene utvrđene u Proračunu.

Proračun se izvršava sukladno dinamici priljeva sredstva.

Ukoliko prihodi tijekom godine ne dolaze planiranom dinamikom i u predviđenim iznosima, Općinski načelnik može da bi se održala uravnoteženost Proračuna, privremeno smanjiti iznose sredstava koje su u Posebnom dijelu Proračuna predviđene za posebne namjene, ukoliko se time bitno ne ugrožava obavljanje poslova za koje u sredstva planirana.

Članak 10.

Namjenski prihodi i primici Proračuna jesu pomoći, donacije, prihodi za posebne namjene, prihodi od prodaje ili zamjene imovine u vlasništvu Općine Rakovica, naknade s osnove osiguranja, te namjenski primici od zaduživanja.

Namjenski prihodi i primici koji nisu iskorišteni u prethodnoj godini prenose se u Proračun za tekuću proračunsku godinu.

Uplaćene, a manje planirane pomoći, donacije i prihodi za posebne namjene mogu se izvršavati i iznad iznosa utvrđenih u Proračunu, a do visine uplaćenih sredstava.

Uplaćene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima u Proračunu.

Članak 11.

Sredstva za pokroviteljstva te za aktivnosti i projekte koja se izvršavaju kao subvencije, donacije i pomoći pojedinom korisniku raspoređuje Općinski načelnik ako krajnji korisnik nije utvrđen u Posebnom dijelu Proračuna.

Članak 12.

Općinski načelnik je naredbodavatelj za izvršavanje Proračuna Općine Rakovica.

Općinski načelnik može samostalno raspolagati pokretninama i nekretninama samo u iznosu pojedinačne vrijednosti do 0,5% iznosa prihoda bez primitaka ostvarenih u Proračunu Općine Rakovica u 2017. godini.

Članak 13.

Općinski načelnik može preraspodijeliti sredstva između pojedinih stavaka i između pojedinih korisnika u okviru odredbi članka 46. Zakona o proračunu.

Općinski načelnik će o izvršenoj preraspodjeli izvještavati Općinsko vijeće kod podnošenja polugodišnjeg i godišnjeg izvještaja o izvršenju Proračuna.

Članak 14.

Odgoda plaćanja i obročna otplata, otpis ili djelomičan otpis potraživanja Općine Rakovica određuje se i provodi na način i pod uvjetima utvrđenim Pravilnikom o kriterijima, uvjetima i postupku ispravka vrijednosti i otpisa potraživanja Općine Rakovica („Službeni glasnik Općine Rakovica“ broj 4/2014).

Članak 15.

U Proračunu su planirana sredstva proračunske zalihe u iznosu od 10.000,00 kn.

O korištenju sredstava proračunske zalihe odlučuje Općinski načelnik, a ista se ne mogu koristiti za davanje pozajmice.

Općinski načelnik obvezan je svaki mjesec izvijestiti Predstavničko tijelo o korištenju sredstava proračunske zalihe iz stavka 1. ovog članka.

Članak 16.

Iznimno, Općina može odlukom Općinskog vijeća stjecati udjele u kapitalu trgovačkih društava i javnih ustanova i to ulaganjem u pokretnine i nekretnine.

Članak 17.

Aktivnosti i kapitalni projekti u slučaju kada nisu izvršeni do kraja tekuće godine mogu se prenijeti i izvršavati u slijedećoj godini.

Članak 18.

Predujmom se mogu izvršavati financijske obveze do pojedinačnih iznosa od 10.000,00 kn.

Članak 19.

Općina Rakovica se može kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Članak 20.

Općina Rakovica se može dugoročno zadužiti uzimanjem kredita ili zajmova samo za investiciju koja se financira iz Proračuna, a koju potvrdi Općinsko vijeće Općine Rakovica uz suglasnost Vlade Republike Hrvatske, a na prijedlog Ministra financija u iznosu od 6.400.000,00 kn.

Ugovor o zaduživanju sklapa Općinski načelnik na osnovi donesenog Proračuna, uz suglasnost Vlade, a na prijedlog Ministra financija.

Suglasnost iz stavka 1. ovoga članka obvezni je prilog ugovora o zaduživanju.

Trgovačko društvo u vlasništvu Općine Rakovica može se dugoročno zadužiti samo za investiciju i uz suglasnost Općinskog vijeća Općine Rakovica.

Javna ustanova čiji je osnivač Općina Rakovica može se dugoročno zadužiti samo za investiciju i uz suglasnost Općinskog vijeća Općine Rakovica.

Članak 21.

Ukupna godišnja obveza Općine Rakovica u 2017. godini od zaduživanja ili uzimanja zajma može iznositi najviše do 20% ostvarenih prihoda u godini koja prethodi godini u kojoj se zadužuje.

Pod ostvarenim proračunskim prihodima podrazumijevaju se ostvareni prihodi od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine umanjeni za prihode od domaćih i stranih pomoći i donacija, iz posebnih ugovora od sufinanciranja građana za mjesnu samoupravu.

U iznos ukupne godišnje obveze iz stavka 1. ovog članka uključen je iznos prosječnoga godišnjeg anuiteta po kreditima ili zajmovima, obveze na osnovi danih jamstava i suglasnosti iz članka 90. stavka 2. Zakona o proračunu („Narodne novine“ broj 87/08, 136/12 i 15/15).

Iznimno, ove odredbe se ne odnose na projekte koji se sufinanciraju iz programa i fondova Europske unije.

Članak 22.

Sredstva raspoređena u rashodima i izdacima Proračuna izvršavat će se kako slijedi:

1. **RAZDJEL 001 PREDSTVNIČKA TIJELA**

**GLAVA 00101 Predstavnička tijela**

Programi 1001 - Općinsko vijeće i 1002 - Povjerenstva izvršavati će se na osnovi Odluka o visini naknada te temeljem ispostavljenih računa.

Program 1003 - Političke stranke izvršavati će se na osnovu Odluke o sufinanciranju političkih stranaka sukladno Zakonu o financiranju političkih aktivnosti i izborne promidžbe i to uplatom tromjesečja ili iznimno iz opravdanih razloga jednokratnom uplatom ukupnog iznosa.

Tekući projekti Izbori i referendumi izvršavat će se na osnovi Odluka o visini naknada te temeljem ispostavljenih računa.

Program 1004 - Mjesni odbori izvršavati će se na osnovi Odluka o visini naknada za rad u Vijeću mjesnih odbora i računa za troškove reprezentacije i nabave motornog benzina za kosilice, materijala , materijala ili dijelova za radove na područjima mjesnih odbora, a temeljem ispostavljenih predračuna ili računa za nabavu materijala na osnovu prethodno odobrene nabave.

Program 1005 - Savjet mladih izvršavati će se na osnovu Zakona o savjetu mladih te Odluke o osnivanju savjeta mladih Općine Rakovica, a po ispostavljenim obračunima dnevnica i putnih troškova u visini neoporezivog iznosa, te temeljem ispostavljenih predračuna ili računa za nabavu materijala potrebnog za rad Savjeta.

1. **RAZDJEL 002 IZVRŠNA TIJELA**

**GLAVA 00201 Izvršna tijela**

Program 2001 - Općinski načelnik – izvršavat će se na temelju Odluke o plaći i drugim pravima iz radnog odnosa Općinskog načelnika, Odluke o naknadi za rad Općinskog načelnika, osnovici za obračun plaće Općinskog načelnika i drugih akata i pravnih propisa kojima se uređuju materijalna prava, a na temelju putnih naloga, obračuna, računa i druge dokumentacije, te na temelju ispostavljenih računa i dospjelih obveza.

Program 2002 - Zamjenik općinskog načelnika – izvršavat će se na temelju Odluke o plaći i drugim pravima iz radnog odnosa Zamjenika općinskog načelnika ukoliko ima zasnovan radni odnos, odluči zasnovati radni odnos ili Odluke o naknadi za rad Zamjenika općinskog načelnika koji dužnost obavlja bez zasnivanja radnog odnosa, osnovici za obračun plaće Zamjenika Općinskog načelnika i drugih akata i pravnih propisa kojima se uređuju materijalna prava, a na temelju putnih naloga, obračuna, računa i druge dokumentacije, te na temelju ispostavljenih računa i dospjelih obveza.

1. **RAZDJEL 003 JEDINSTVENI UPRAVNI ODJEL**

**GLAVA 00301 Jedinstveni upravni odjel**

Program 3001 - Rashodi za redovnu djelatnost – izvršavat će se na temelju Odluke o koeficijentima za obračun plaće službenika i namještenika, Pravilnika o unutarnjem redu u Jedinstvenom upravnom odjelu Općine Rakovica, Odluke o osnovici za obračun plaće službenika i namještenika, Pravilnika o radu lokalnih službenika i namještenika zaposlenih u Jedinstvenom upravnom odjelu Općine Rakovica, Pravilniku o kriterijima za utvrđivanju nadprosječnih rezultata i načinu isplate dodataka za uspješnost u radu kao i drugih akata i zakonskih propisa kojima se uređuju materijalna prava, te putnih naloga, obračuna, računa i druge dokumentacije i dospjelih obveza za redovan rad, računa i situacija za nabavu dugotrajne imovine.

Program 3002 - Višenamjenski društveni objekt „Petar Vrdoljak“ izvršavat će se na osnovu ispostavljenih i ovjerenih situacija ili računa, a temeljem sklopljenog Ugovora ili narudžbenice.

Program 3003 - Rad DVD-a i civilne zaštite – izvršavat će se na osnovu Zakona o vatrogastvu kroz tromjesečne isplate za redovan rad vatrogastva i Zakona o sustavu civilne zaštite, te na osnovu ispostavljenih računa. Tekuće donacije vatrogastvu isplaćuju se tromjesečno na osnovu obračuna uz podnošenje zahtjeva s dokazima o namjenskom trošenju isplaćenih prethodnih donacija ili iznimno iz opravdanih razloga u vidu akontacije za tromjesečje i prije izvršenog obračuna.

Tekuće donacije za civilnu zaštitu isplaćuju se na osnovu zahtjeva tromjesečno ili jednokratnom uplatom ukupnog iznosa ovisno o potrebi.

Program 3004 - Predškolski odgoj i obrazovanje izvršavati će se na osnovu ispostavljenih računa, sukladno Ugovoru o međusobnim pravima i obvezama vezanim uz obavljanje djelatnosti Dječjeg vrtića Slunj na području Općine Rakovica i Socijalnom programu.

Program 3005 - Školsko obrazovanje izvršavat će se na osnovu ispostavljenih računa, obračuna za prehranu, Odluke o jednokratnom sufinanciranju prijevoza učenika i studenata, Socijalnog programom Općine Rakovica za 2018., podnesenih zahtjeva za pomoći koje je odobrilo Općinsko vijeće Općine Rakovica, te Pravilnika o stipendiranju učenika i studenata s područja Općine Rakovica.

Program 3006 - Razvoj turizma – tekuće donacije za redovan rad izvršavat će se na osnovu Ugovora uplatom sredstava prvog tromjesečja po osiguranju sredstava, a ostale tromjesečne isplate po dostavljenom zahtjevu i izvješću o namjenski utrošenim prethodno isplaćenim sredstvima tromjesečja.

Kapitalne donacije odobravaju se na osnovu Ugovora o kapitalnoj donaciji uz prethodno podnesen zahtjeva za isplatu i dostavljen račun, situaciju ili ugovor.

Program 3007 - Razvoj poduzetništva izvršavati će se na osnovu dostavljenih računa, zahtjeva za donacije, odluka, ugovora ili sporazuma o sufinanciranju Programa poticanja razvoja poljoprivrede i Programa poticanja ostalih poduzetničkih djelatnosti malog poduzetništva na osnovu ispostavljenih računa ili sklopljenih ugovora za nabavu roba, radova ili usluga.

Članarine će se izvršavat sukladno Odluci o visini članarine.

Kapitalni projekt Poduzetničke zone izvršavat će se na osnovu ispostavljenih računa ili situacija temeljem sklopljenih ugovora.

Program 3008 - Očuvanje i promicanje kulturne baštine , Program 3009 - Očuvanje tradicijske gradnje (arhitekture) i Program 3010 - Javne potrebe u športu izvršavat će se na osnovu ispostavljenih računa za usluge, robu ili radove, a temeljem sklopljenog ugovora ili ispostavljene narudžbenice, Ugovora za tekuće donacije uplatom prvog tromjesečja po osiguranju sredstava, a ostale isplate po dostavljenom zahtjevu i izvješću o namjenski utrošenim prethodno odobrenim sredstvima tromjesečja. Iznimno sredstva se mogu odobriti polugodišnje ili u ukupno odobrenom iznosu ukoliko za to postoji opravdan razlog uz predočenje dokaza o istom ( računi, predračuni , obrazloženja.)

Kapitalni projekt Uređenje i sanacija starog grada Drežnika izvršavat će se na osnovu sklopljenih ugovora, narudžbenice, te ispostavljenih računa ili situacija.

Program 3011 - Komunalne potrebe izvršavat će se na osnovu Programa održavanja komunalne infrastrukture i obavljanja komunalnih poslova, ugovora ili sporazuma te ispostavljenih računa, situacija ili ugovora, te zahtjeva za kapitalnim pomoćima koje je odobrilo Općinskog vijeća Općine Rakovica.

Kapitalni projekti Uređenje deponije Ćuić Brdo, te Reciklažno dvorište izvršavat će se na osnovu sklopljenih Ugovora te ispostavljenih situacija ili računa.

Program 3012 - Ostale potrebe komunalnog gospodarstva i stanovanja i Program 3014 - Groblja i mrtvačnice izvršavat će se na osnovu ispostavljenih računa, sporazuma, situacija, odnosno zahtjeva za kapitalnom pomoći koju je Odlukom odobrilo Općinsko vijeće Općine Rakovica.

Program 3013 - Izgradnja komunalne infrastrukture izvršavat će se na osnovu Programa gradnje objekata i uređaja komunalne infrastrukture, a temeljem ispostavljenih računa ili situacija za izvođenje radova ili usluga sukladno Ugovoru.

Kapitalne pomoći izvršavat će se na osnovu Ugovora o dodjeli kapitalne pomoći po dostavljenom zahtjevu za koje su pomoći odobrene.

Kapitalni projekt Rekonstrukcija nerazvrstanih cesta izvršavat će se na temelju ispostavljenih situacija ili računa po odobravanju projekta za korištenje sredstava Europske unije.

Kapitalni projekt Nerazvrstane prometnice izvršavat će se na osnovu ispostavljenih situacija ili računa sukladno potpisanim Ugovorima.

Program 3015 - Socijalna i humanitarna skrb - izvršavat će se na osnovu Socijalnog programa Općine Rakovica, na osnovu rješenja o jednokratnoj pomoći po zahtjevima građana uz predočenje dokaza o opravdanosti zahtjeva, na osnovu Odluke Karlovačke županije o isplati sredstava pomoći za ogrjev, kapitalne i tekuće donacije na osnovu Ugovora o donacijama , uplatom prvog tromjesečja po osiguranju sredstava, a ostale isplate po dostavljenom zahtjevu i izvješću o namjenski utrošenim prethodno odobrenim sredstvima tromjesečja.

Program 3016 - Tekuće donacije udrugama izvršavati će se na osnovu Ugovora o donacijama, uplatom prvog tromjesečja po osiguranju sredstava, a ostale isplate po dostavljenim zahtjevima i izvješću o namjenski utrošenim prethodno odobrenim sredstvima tromjesečja, iznimno sredstva se mogu odobriti i u ukupnom iznosu tekuće donacije ukoliko za to postoji opravdan razlog uz predočenje dokaza o istom.

Program 3017 – Dječja igrališta i ostale javne površine izvršavat će se na osnovu ispostavljenih računa ili situacija.

Program 3018 – Prostorno planska i urbanistička dokumentacija izvršavat će se na osnovu ispostavljenih računa prema fazama utvrđenim u Ugovoru.

Program 3019 – Zaustavljanje procesa depopulacije izvršavat će se na osnovu Programa stalnih mjera smanjenja negativnih demografskih kretanja na području Općine Rakovica.

IV ZAVRŠNE ODREDBE

Članak 23.

Korisnicima Proračuna obustaviti će se doznaka sredstava u slijedećim slučajevima:

* ako doznačena sredstva ne koriste za odobrene namjene
* ukoliko korisnik dobije sredstva za tražene aktivnosti iz drugih izvora
* ukoliko ne podnese izvješće o utrošenim prethodno odobrenim sredstvima
* ukoliko se u Proračunu ne osigura dovoljan priliv sredstava za planirane namjene

Članak 24.

Ova Odluka stupa na snagu osmog dana od dana objave u „Službenom glasniku Općine Rakovica“ s primjenom od 01.01.2018. godine.

KLASA: 400-08/17-01/04

URBROJ: 2133/16-17-\_\_\_\_

Rakovica, \_\_\_\_\_\_\_\_ 2017.

PREDSJEDNIK OPĆINSKOG VIJEĆA:

Zoran Luketić, bacc.oec.